“ইউক্রেন কখনই ন্যাটো-র সদস্য হতে পারেনা,” হুঁশিয়ারি ট্রাম্পের

ওয়েব ডেস্ক: আমেরিকার (USA) সঙ্গে খনিজ সম্পদ নিয়ে চুক্তি (Earth Deal) নিয়ে এখনও দ্বিধায় রয়েছেন ইউক্রেনের (Ukraine) প্রেসিডেন্ট ভোলোদিমির জেলেনস্কি (Volodymyr Zelenskyy)। এই পরিস্থিতিতে তাঁকে কড়া হুঁশিয়ারি দিলেন মার্কিন প্রেসিডেন্ট ডোনাল্ড ট্রাম্প (Donald Trump)। স্পষ্ট বার্তায় তিনি জানিয়ে দিয়েছেন, শেষ মুহূর্তে ইউক্রেন যদি এই চুক্তি থেকে সরে আসে, তাহলে চরম পরিণতি ভোগ করতে হবে জেলেনস্কিকে। পাশাপাশি তিনি জানিয়েছেন যে, ইউক্রেন কখনই ন্যাটোর সদস্য হতে পারে না।

দ্বিতীয় মেয়াদের শুরু থেকেই রাশিয়া-ইউক্রেন যুদ্ধবিরতি নিয়ে উদ্যোগী হয়েছেন ট্রাম্প। মার্কিন প্রশাসনের দাবি, দীর্ঘদিন ধরে ইউক্রেনকে সামরিক সহায়তা দেওয়ার বিনিময়ে দেশটির অর্ধেক খনিজ সম্পদের ওপর অধিকার চায় আমেরিকা। কিন্তু ইউক্রেন চায় আমেরিকা তাদের নিরাপত্তা নিশ্চিত করুক এবং ন্যাটোর সদস্যপদ দিক। কিন্তু চুক্তিতে এমন কোনও প্রতিশ্রুতিই রাখেনি আমেরিকা। আর তাতেই অসন্তুষ্ট জেলেনস্কি। তাই তিনি নতুন করে আলোচনা করতে চান।

আরও পড়ুন: ভূমিকম্প বিধ্বস্ত মায়ানমারে এখনও কেন সহায়তা পাঠায়নি আমেরিকা?

সম্প্রতি, মার্কিন সংবাদমাধ্যমকে দেওয়া এক সাক্ষাৎকারে ট্রাম্প বলেন, “আমি জানতে পেরেছি, জেলেনস্কি খনিজ চুক্তিতে সই করতে দোনামনা করছেন। তিনি চাইছেন আরও আলোচনা করতে। কিন্তু তিনি ভালো করেই জানেন, তিনি কখনও ন্যাটোর সদস্য হতে পারবেন না। এরপরও যদি শেষ মুহূর্তে ইউক্রেন এই চুক্তি বাতিল করে, তাহলে খারাপ সময় অপেক্ষা করছে।”

তবে শুধুমাত্র ইউক্রেন নয়, রাশিয়াকেও একইসঙ্গে হুঁশিয়ার করেছেন ট্রাম্প। তিনি বলেন, “যদি পুতিন শান্তিচুক্তিতে রাজি না হন এবং প্রস্তাব স্থগিত রাখেন, তাহলে এর জন্য বড় মূল্য দিতে হবে। আমরা রাশিয়ার তেলের ওপর ২৫ থেকে ৩০ শতাংশ দ্বিতীয় স্তরের শুল্ক আরোপ করব। ফলে যারা রাশিয়া থেকে তেল কিনবে, তারা আমেরিকায় ব্যবসা করতে এলে অতিরিক্ত কর দিতে বাধ্য হবে।”