পুতিন ও জেলেনস্কিকে ‘ভাই’ বলে শান্তির বার্তা দিলেন মোদি

ওয়েব ডেস্ক: রাশিয়া-ইউক্রেন যুদ্ধের (Russia-Ukraine Conflict) প্রেক্ষাপটে ৩০ দিনের যুদ্ধবিরতিতে রাজি হয়েছেন ইউক্রেনের প্রেসিডেন্ট ভোলোদিমির জেলেনস্কি (Volodymyr Zelenskyy)। মার্কিন যুক্তরাষ্ট্রের (USA) মধ্যস্থতায় শর্তসাপেক্ষে এই যুদ্ধবিরতিতে সম্মতি দিয়েছেন রুশ প্রেসিডেন্ট ভ্লাদিমির পুতিনও (Vladimir Putin)। তবে দুই দেশের মধ্যে এখনও সংঘর্ষ পুরোপুরি থামেনি। এই পরিস্থিতিতে এই চুক্তি কতটা কার্যকর হবে তা নিয়ে প্রশ্ন রয়েই গিয়েছে।

এদিকে এই অবস্থার মাঝেই বিশ্বকে শান্তির বার্তা দিলেন ভারতের প্রধানমন্ত্রী নরেন্দ্র মোদি (Narendra Modi)। সম্প্রতি জনপ্রিয় পডকাস্ট লেক্স ফ্রিডম্যান শোতে দেখা যায় মোদিকে। সেখানে তিনি বলেন, “রণক্ষেত্রে কখনও সমস্যার স্থায়ী সমাধান হয় না।” পাশাপাশি রাশিয়া এবং ইউক্রেন- দুই দেশের প্রেসিডেন্টকে তিনি ‘ভাই’ বলে সম্বোধন করে আলোচনার মাধ্যমে সমাধানের আহ্বান জানান।

আরও পড়ুন: সুনীতার প্রত্যাবর্তন দেখা যাবে সরাসরি! কখন, কীভাবে? জানাল নাসা

রবিবার বিকেল সাড়ে ৫টায় সম্প্রচারিত হয় লেক্স ফ্রিডম্যানের পডকাস্ট। সেখানে বিভিন্ন আন্তর্জাতিক বিষয় নিয়ে কথা বলার সময় উঠে আসে রাশিয়া-ইউক্রেন যুদ্ধের প্রসঙ্গ। এই বিষয়ে মোদি বলেন, “রাশিয়া-ইউক্রেনের সঙ্গে আমার ভালো সম্পর্ক রয়েছে। যখন পুতিনের সঙ্গে দেখা হয়েছিল, আমি ওঁকে বলেছিলাম—এখন যুদ্ধের সময় নয়। জেলেনস্কিকেও বলেছিলাম—যত মিত্র দেশই তোমার পাশে থাকুক না কেন, যুদ্ধ কোনো স্থায়ী সমাধান নয়।”তিনি আরও বলেন, “শান্তি প্রতিষ্ঠার জন্য উভয় পক্ষকেই আলোচনার টেবিলে বসতে হবে।”

উল্লেখ্য, ২০২২ সালে রাশিয়া-ইউক্রেন যুদ্ধ শুরুর পর থেকেই পুতিন এবং জেলেনস্কির সঙ্গে একাধিকবার কথা বলেছেন মোদি। শান্তির বার্তা দিয়ে তিনি দুই পক্ষকে আলোচনার আহ্বান জানিয়েছেন। গত বছর যুদ্ধবিধ্বস্ত ইউক্রেন ও রাশিয়া সফরও করেন তিনি। তখনই জেলেনস্কি মোদিকে ‘শান্তির দূত’ বলে প্রশংসা করেছিলেন, আর পুতিন তাঁকে ‘বন্ধু’ বলে অভিহিত করেছিলেন। এবার এতাই দেখার বিষয় যে, মোদির আহ্বানে দুই দেশে শান্তি ফেরে কিনা।