পুতিন শিগগিরই মরবেন! দাবি জেলেনস্কির

ওয়েব ডেস্ক: বিস্ফোরক দাবি করে বসলেন ইউক্রেনের প্রেসিডেন্ট ভোলোদিমির জেলেনস্কি (Volodymyr Zelenskyy)। তিনি বললেন, ভ্লাদিমির পুতিন (Vladimir Putin) শিগগিরই মরবেন। রাশিয়ার (Russia) প্রেসিডেন্টের মৃত্যুতেই যুদ্ধের অবসান হবে বলেও মন্তব্য করেন জেলেনস্কি। বুধবার ফ্রান্সের প্রেসিডেন্ট ইমানুয়েল মাক্রঁর (Emmanuel Macron) সঙ্গে বৈঠকের পর সাংবাদিকদের জেলেনস্কি বলেন, “ও (পুতিন) শিগগিরই মরবে, এটাই সত্যি এবং সেই সঙ্গেই যুদ্ধ বন্ধ হবে।”

বহুদিন ধরে পুতিনের স্বাস্থ্য নিয়ে জল্পনা চলছে, ছড়িয়েছে গুজবও। তাঁর বেদম কাশি এবং হাত-পা কাঁপতে থাকার ভিডিও সোশ্যাল মিডিয়ায় ভাইরাল হয়েছে। যদিও সেই সব ভিডিওর সত্যতা যাচাই করেনি কেউ। ২০২২ সালে একটি ভিডিও সামনে এসেছিল, যেখানে দেখা যায়, পুতিন তাঁর প্রতিরক্ষা মন্ত্রী সের্গেই সোইগুর সঙ্গে বৈঠক করার সময় টেবিল ধরে কোনওমতে চেয়ারে বসছেন।

আরও পড়ুন: ট্রাম্পের শুল্ক যুদ্ধে বিশ্ববাজারে শঙ্কা

রাশিয়ার প্রেসিডেন্টের পারকিনসন্স রোগ আছে, তিনি ক্যানসারের সঙ্গে লড়াই করছেন এমন নানান জল্পনা বহুবার শোনা গিয়েছে। যদিও ক্রেমলিনের তরফে সে সব দাবি উড়িয়ে দেওয়া হয়েছে।

বুধবার পুতিনকে নিয়ে বিস্ফোরক মন্তব্য করার পাশাপাশি জেলেনস্কি এও বলেন, শান্তির প্রস্তাবনা সত্ত্বেও রাশিয়া যুদ্ধ চালিয়ে গিয়েছে। তিনি বলেন, “রাশিয়া এই যুদ্ধ চালিয়ে যেতে চায়, ওরা টেনে নিয়ে যাচ্ছে। আমাদের রাশিয়ার উপর চাপ সৃষ্টি করতে হবে যাতে যুদ্ধ বন্ধ হয়ে যায়।”

প্রসঙ্গত, আমেরিকার মধ্যস্থতায় রাশিয়া এবং ইউক্রেনের (Ukraine) মধ্যে ৩০ দিনের শান্তি চুক্তি হয়েছিল যাতে একে অপরের শক্তিকেন্দ্রে আঘাত না হানে। কিন্তু ড্রোনের মাধ্যমে লড়াই চলছেই। ইউক্রেনের দাবি, এই সপ্তাহে ১১৭টি ড্রোন আক্রমণ চালিয়েছে মস্কো।