জ্বলছে কিয়েভের সরকারি ভবন! ইউক্রেনে হামলার ঝাঁঝ বাড়াচ্ছে রাশিয়া!

ওয়েব ডেস্ক: পুতিনের (Vladimir Putin) ডাক প্রত্যাখান করে তাঁকে পাল্টা কিয়েভে আলোচনার জন্য আমন্ত্রণ জানিয়েছেন ইউক্রেনের (Ukraine) প্রেসিডেন্ট জেলেনস্কি (Volodymyr Zelensky)। এর ফলে রাশিয়া (Russia) ও ইউক্রেনের মধ্যে শান্তি স্থাপনের উদ্যোগ ধাক্কা খেতে পারে বলে আশঙ্কা করা হচ্ছিল। সেটাই সত্যি হচ্ছে এবার। ইউক্রেনের উপর হামলার ঝাঁঝ বৃদ্ধি করল রাশিয়া। শনিবার রাতভর রুশ বাহিনী যুদ্ধবিমান ও ড্রোন চালায় ইউক্রেনে। এতে অন্তত চারজনের মৃত্যু হয়েছে বলে খবর। সেই সঙ্গে হামলা চালানো হয়েছে কিয়েভের সরকারি ভবনেও।

শনিবার রাজধানী কিয়েভ সহ দেশের বিভিন্ন অঞ্চলে ধ্বংসযজ্ঞে শুরু করেছে রাশিয়া। এর জেরে প্রবল আতঙ্ক ছড়িয়েছে। রবিবার সকালে কিয়েভে একটি সরকারি ভবনে আগুন লাগে, বেরিয়ে আসে ধোঁয়া। এর জেরে ভবনের ছাদ ও উপরের তলায় ব্যাপক ক্ষতি হয়েছে। ইউক্রেনের জরুরি পরিষেবা কর্তৃপক্ষ জানিয়েছে, আগুন নেভানোর চেষ্টা চালাচ্ছেন উদ্ধারকর্মীরা। উদ্ধারকারীরা হেলিকপ্টার থেকে ছাদে জল ছিটিয়ে আগুন নিয়ন্ত্রণের চেষ্টা করছেন।

আরও পড়ুন: রাশিয়ার আমন্ত্রণ প্রত্যাখান করে পুতিনকে কিয়েভে ডাকলেন জেলেনস্কি!

এছাড়াও, দেশের অন্যান্য অঞ্চলেও হামলার খবর এসেছে। দনিপ্রোপেত্রভস্ক অঞ্চলে ড্রোন হামলায় ৫৪ বছর বয়সী এক ব্যক্তি নিহত এবং বেশ কয়েকজন আহত হয়েছেন। উত্তর-পূর্বের সুমি অঞ্চলের পুত্যভিল শহরতলির হামলায় একজন নিহত এবং বহু আহত হয়েছেন। দক্ষিণ-পূর্বের জাপোরিঝিয়ায় সন্ধ্যার ড্রোন হামলায় অন্তত ১৫ জন আহত হয়েছেন।

এদিকে, গত বৃহস্পতিবার ফ্রান্স ও ব্রিটেনের নেতৃত্বে দুই ডজন দেশ ইউক্রেনে শান্তি প্রতিষ্ঠার জন্য রিজরেন্স বাহিনী পাঠানোর ঘোষণা করলেও যুদ্ধ থামার সম্ভাবনা আপাতত অনিশ্চিত। পশ্চিমী দেশগুলির তরফে নিরাপত্তা নিশ্চিত না করা হলে কোনও শান্তি চুক্তি কার্যকর হবে না বলে মনে করছে কিয়েভ।